Dr Olivera Knežević-Florić

Filozofski fakultet

Novi Sad

Dana: 08.03.2015. godine

Na adresu:

Izdavaču: Filozofski fakultet Niš

Predmet:

RECENZIJA KNJIGE

“Retro(per)spektiva (a)socijalizacije”

autora: Prof. dr Bisere Jevtić

**R E C E N Z I J A**

Monografija dr Bisere Jevtić pod naslovom ***Retro(per)spektiva (a)socijalizacije*** u izdanju Filozofskog fakulteta u Nišu, nastavak je naučnog ali i pedagoškog rada autorke. Monografija je strukturisana u šest poglavlja koja sadržajno *pokrivaju* fokusirano naučno područje i zapravo predstavlja pokušaj jednog drugačijeg promišljanja najvažnijih pitanja socijalne pedagogije. Ova, po mnogo čemu jedinstvena studija utemeljuje socijalnu pedagogiju kao celovitu pedagošku koncepciju koja hermeneutički i kritički razvija odgovarajuće socijalnopedagoške teorije, ali i naučnoistraživačke pristupe i prakse.

Multikulturna, multimedijalna, inkluzivna komunikacija mladih u obrazovanju izuzetno je važna, pa ju je zbog njene kompleksnosti neophodno kontinuirano teorijski i empirisjki istraživati. Za razliku od razvijenijeg dela sveta u kojem se ovaj problem celovito istražuje, kod nas se još uvek čine samo simbolični pomaci. S toga je važno sveukupno sagledavanje značaja kompetencija formiranih u toku obrazovanja neophodnih za bolje shvatanje socijalnih odnosa, fenomena i promena neophodnih u zajedničkom suživotu, koje nam je autorka na svojevrstan način eksplicitno ukazala. To svakako uključuje i brojna saznanja o uspešnosti razvoja interakcija i socijalnog ponašanja kao i ostalih svojstava kompetentnosti. Ostavrivanja mnogih i još ne sagledanih mogućnosti u ovom domenu ima bitan teorijski i praktičan značaj. Iako teorijski značajistraživanjanije u prvom planu, njegovi doprinosi su mogući, što nam sadržaj ove Monografije predstavlja. Autorka očekuje da će utvrđivanjem stepena povezanosti važnih kompetencija prosocijalne komunikacije na određenom uzrastu učenika doprineti sagledavanju problema sa novih aspekata, a time i unapređenju vaspitno obrazovne prakse i kvaltetnije naučne osmišljenosti. Monografija će poslužiti za problematizaciju posmatranih fenomena interkulturne, prosocijalne, multimedijalne, akcione kompetencije i za dalju razradu vaspitno-obrazovnih aktivnosti na planu vaspitanja i obrazovanja učenika u tom smeru. Praktični značaj se sastoji u tome što utvrđeni rezultati na liniji realizacije osposobljenosti učenika u stavranju zdrave klime u razredu boljom saradnjom i nesebičnom pomoći u svakodnevnim obavezama mogu poslužiti korisno u podsticanju za razlike a time se može povećati i obrazovni efekat i poboljšati kvalitet znanja.

Za rasvetljavanje ove izuzetno kompleksne problematike, doprinosa obrazovanja značaju (a)socijalizacije, analizirano je stanje trenutne školske prakse u cilju sagledavanja poželjnih komunikativnih i samorefleksivnih svojstava učenika koji se smatraju smernicama i kriterijumom za usmeravanje razvoja kompetencija a to su: autonomnost, tolerantnost, participativnost, osetljivost i fleksibilnost.

Autorka iz ugla interpretativne i kritičke paradigme, a na postulatima humanističke pedagogije, razmatra jedno od najvažnijih pitanja socijalne pedagogije: razvoj prosocijalnog ponašanja mladih. Pri tome, autorka jasno eksplicira sve vidljive putokaze evropskih dimenzija u obrazovanju kao i usmerenja nove obrazovne paradigme koja se direktno reflektuju na poimanje problematike socijalne pedagogije, ali i na nove i drugačije stručne i pedagoške kompetencije pedagoga. U tom smislu, može se reći da autorka svojim promišljanjima nadilazi tradicionalnu problematiku socijalne pedagogije jer njene refleksije idu dalje i poniru u pitanja moralnosti, inkluzije, interkulturalizma, medijske pismenosti, ali i razvoja akcione kompetentnosti pojedica kao suštine pedagogije razvoja. Ono što bi trebalo posebno istaći je futurološka dimenzija monografije bez koje ne bi mogla da se zamisli krajnja suština i deletvornost celokupnog pedagoškog rada.

Monografija ***Retro(per)spektiva (a)socijalizacije***, dr Bisere Jevtić napisana je jasnim naučnim stilom, metodološki korektno i ona može biti siguran vodič na putu razumevanja socijalnopedagoških saznanja, ali i nove i drugačije naučne upitanosti. Nekoliko dotaknutih tačaka je dovoljno da se monografija preporuči uz duboko uverenje da će svima kojima je namenjena biti više od monografije. Iskrene čestitke autorki i izdavaču.

Prof. dr Olivera Knežević Florić

Filozofski fakultet, Novi Sad